Схема Беларускай чыгункі.
Аддзяленні Беларускай чыгункі.
     Мінскае аддзяленне
     Баранавіцкае аддзяленне
     Брэсцкае аддзяленне
     Віцебскае аддзяленне
     Гомельскае аддзяленне
     Магілёўскае аддзяленне
Будаўніцтва ўчасткаў сучаснай Беларускай чыгункі.
Храналогія электрыфікацыі Беларускай чыгункі.
**Беларуская чыгунка** — дзяржаўны аператар чыгуначных ліній у Беларусі; дзяржаўнае беларускае аб’яднанне, падпарадкаванае Міністэрству транспарту і камунікацый Рэспублікі Беларусь, у склад якога ўключана 84 арганізацыі і 3 прадстаўніцтвы. У сучасных межах дзейнічае з 1953 года. У снежні 1991 года аддзялілася ад адзінай чыгункі былога СССР і стала самастойная. Агульная эксплуатацыйная даўжыня чыгункі 5479 км, з іх 1228 км электрыфікавана (01.01.2019).

27 лістапада 1996 ўзнагароджана Ганаровай граматай Кабінету Міністраў Рэспублікі Беларусь .

Гісторыя
--------

У канцы XIX стагоддзя Беларусь стала адным з самых развітых чыгуначна-транспартных рэгіёнаў Расійскай імперыі. За 1860-1880-я гады тут здадзена ў эксплуатацыю больш за 2 тыс. км чыгуначных ліній, на пачатку XX стагоддзя — яшчэ каля 1 тыс. км. У 1913 годзе даўжыня чыгуначнай сеткі перавышала 3,8 тыс. км. Паскоранае будаўніцтва чыгунак было абумоўлена эканамічнымі і ваенна-палітычнымі інтарэсамі Расіі ў перыяд яе капіталістычнага развіцця і геаграфічным размяшчэннем Беларусі.

Першая на Беларусі чыгуначная лінія Парэчча—Гродна (30 км) і далей да сучаснай граніцы з Польшчай пачала дзейнічаць 27 снежня 1862 года як частка Пецярбургска-Варшаўскай чыгункі. У 1866—1869 гадах пабудаваны чыгуначны ўчастак Завольша—Віцебск—Полацк—Бігосава (уваходзіў у склад Рыга-Арлоўскай чыгункі). У 1871 годзе ў эксплуатацыю здадзена магістраль Смаленск—Мінск—Брэст, якая на вузлах Орша, Мінск, Баранавічы, Брэст аб’яднала лініі розных напрамкаў і вызначыла асноўныя кірункі фарміравання Беларускай чыгункі. У 2-й палове XIX стагоддзя пракладзена (адна з першых на Беларусі) вузкакалейка ад ракі Сож да Старынкаўскага чыгуналіцейнага завода (Слаўгарадскі раён). У 1873 годзе пабудаваны чыгуначны ўчастак Ковель—Брэст (частка чыгункі Брэст—Бярдзічаў), пачаўся pyx паяздоў па лініі Вільня—Мінск—Гомель (участак будучай Лібава-Роменскай чыгункі). У 1882—1887 гадах пачала дзейнічаць сетка Палескіх чыгунак (працягласць больш за 1 тыс. км), якія звязалі Прыбалтыку з заходнімі губернямі Украіны і цэнтральную Расію з Польшчай. На пачатку XX стагоддзя пракладзены яшчэ 2 чыгуначныя магістралі, якія злучылі Пецярбург з паўднёвымі губернямі Расіі і Польшчай: Віцебск—Орша—Магілёў—Жлобін—Оўруч (1904—1916) і Невель—Полацк—Маладзечна—Ліда—Ваўкавыск (1907) з выхадам да сучаснай граніцы з Польшчай і адгалінаваннем Масты—Гродна. Пабудаваны таксама лініі мясцовага значэння: Крулеўшчына—Варапаева, Вярэйцы—Градзянка, Асіповічы—Старыя Дарогі—Слуцк, Васілевічы—Хойнікі і інш.

Будаўніцтва чыгунак вялося ўручную, выкарыстоўваліся рэйкі лёгкага тыпу, масты будаваліся пераважна драўляныя. Эксплуатаваліся паравозы малой магутнасці і 2-восевыя таварныя вагоны грузападымальнасцю 15—16 тон. У 1915—1917 гадах пабудаваны чыгуначныя лініі на ўчастках Жлобін—Калінкавічы, Калінкавічы— Оўруч (Украіна), Полацк—Ідрыца (Расія). У 1922 годзе на базе Аляксандраўскай, Маскоўска-Балтыйскай і іншых участкаў дарогі створана Маскоўска-Беларуска-Балтыйская чыгунка. У эксплуатацыю ўведзены новыя чыгуначныя лініі: Орша—Унеча (1923), Орша—Лепель (1927), Чарнігаў—Гомель (1930), Рослаў—Крычаў— Магілёў—Асіповічы (1931), Бабруйск—Старушкі (1939), Варапаева—Друя (1933). Пасля далучэння Заходняй Беларусі да БССР (1939) створаны Брэст-Літоўская чыгунка (кіраўніцтва ў Баранавічах) і Беластоцкая чыгунка (кіраўніцтва ў Беластоку). У 1939 годзе Беларусь абслугоўвалі Заходняя, Беларуская (кіраўніцтва ў Гомелі), Брэст-Літоўская і Беластоцкая чыгункі.

У Вялікую Айчынную вайну, каб перашкодзіць дастаўцы жывой сілы і ваеннай тэхнікі ворага на фронт, беларускія партызаны вялі на Беларускай чыгунцы актыўныя баявыя дзеянні, у т.л. рэйкавую вайну. Гітлераўскія акупанты ў час адступлення знішчалі чыгуначнае. палатно, паравозы, дэпо, станцыі.

У пасляваенны перыяд Беларуская чыгунка ў асноўным адноўлена (да 1950). У 1951 годзе Брэст-Літоўская чыгунка і Мінскае аддзяленне Заходняй чыгункі аб’яднаны ў Мінскую чыгунку, якая ў 1953 годзе далучана да Беларускай чыгункі (кіраўніцтва ў Мінску). У 1957 Беларусі перададзены Аршанскае і Віцебскае аддзяленні Калінінскай чыгункі (РСФСР). У выніку чыгуначная сетка рэспублікі супала з адміністрацыйнымі граніцамі БССР. Ажыццяўлялася рэканструкцыя і пераўзбраенне чыгункі, падведзены лініі да буйных новабудоўляў: да Салігорска, Бярозаўскай ДРЭС, Полацкага нафтаперапрацоўчага аб’яднання і інш.

У 1963 годзе электрыфікаваны першы ўчастак чыгункі Мінск—Аляхновічы. У 1963 годзе пачаўся рух пасажырскіх цягнікоў на цеплавознай цязе на лініі Орша—Брэст. У 1966 годзе на гэтым напрамку на цеплавозы павялі грузавыя цягнікі. Пазней былі электрыфікаваныя таксама ўчасткі Аляхновічы—Маладзечна (1966) і Мінск—Асіповічы (1973). У 1975 годзе быў электрыфікаваны ўчастак Мінск—Стоўбцы, у 1979 годзе — Орша—Краснае, ў 1981 годзе пачаўся рух грузавых цягнікоў на электрацяге на ўчастку Смаленск—Орша і прыгарадных электрацягнікоў на ўчастку Барысаў—Орша. У 1981 годзе быў электрыфікаваны ўчастак Стоўбцы—Баранавічы, у 1983 — Баранавічы—Брэст. У 2015 годзе завершана электрыфікацыя ўчастка ад Мінска да Гомеля, у 2017 годзе — да Вільнюса.

Хуткасць пасажырскіх цягнікоў дасягнула 120—140 км/гадз, грузавых — 100 км/гадз. На вакзалах і чыгуначных станцыях наладжана даведачна-інфармацыйная служба, з 1989 года ўведзена аўтаматызаваная сістэма браніравання і продажу білетаў «Экспрэс-2» на пасажырскія цягнікі і даведачна-інфармацыйная сістэма «ВІЗІНФОРМ» у Мінску, Гомелі і Брэсце. Пачата (1989) будаўніцтва буйнога вакзальнага комплексу ў Мінску. Курсіруюць камфартабельныя цягнікі «Беларусь», «Буг», «Дняпро», «Мінскі», «Няміга» і інш. Дзейнічаюць 2 вылічальныя цэнтры (Мінск, Брэст) і спец. бюро па распрацоўцы аўтаматызаваных сістэм кіравання ў Гомелі.

У перыяд з 28 лютага да 12 сакавіка 2022 года не працавала электронная сістэма продажу квіткоў на сайце Беларускай чыгункі і ў карпаратыўным мабільным дадатку, у выніку чаго купляць квіткі пасажырам прыходзілася ўручную ў дзень адпраўлення на вакзалах і станцыях, што выклікала сур’ёзныя складанасці. Касіры ўпершыню за шмат гадоў сталі выдаваць папяровыя білеты старажытнага ўзору (без месца). Таксама ўзнікалі складанасці і з аплатай карткамі.

Беларуская чыгунка трапіла ў санкцыйныя спісы Канады (лістапад 2022 года) і Украіны (студзень 2023 года). Канада (лістапад 2022 года), Еўрапейскі Саюз і Швейцарыя (чэрвень 2023 года), Украіна (лістапад 2023 года), а таксама Аўстралія (люты 2024 года) абвясцілі аб санкцыях супраць начальніка БЧ Уладзіміра Марозава.

Сучасны стан
------------

Шчыльнасць чыгуначнай сеткі Беларусі больш за 26 км на 1 тыс. км². Удзельная вага ў грузаабароце 72,2 %, y пасажыраабароце — 54,6 % (1993). Асноўныя грузапатокі чыгуначнага транспарту праходзяць на напрамках Орша—Мінск—Брэст, Гомель—Мінск—Маладзечна, Калінкавічы—Жлобін—Орша—Віцебск і Лунінец—Баранавічы—Ліда—Беняконі; экспартна-імпартных грузаў — праз пагранічныя станцыі Брэст, Гродна, Бераставіца, Свіслач, Высока-Літоўск. Асноўнымі вузламі грузапатокаў з’яўляюцца Мінск, Полацк, Віцебск, Салігорск, Брэст, Гомель, Магілёў, Орша, Баранавічы і інш. 

Цалкам электрыфікаваны ўчасткі Смаленск — Орша — Мінск — Баранавічы — Брэст і Вільнюс — Маладзечна — Мінск — Асіповічы — Жлобін — Гомель (з’яўляюцца двухшляховымі на ўсім працягу).

У складзе Беларускай чыгункі 6 аддзяленняў (унітарных прадпрыемстваў): Мінскае, Баранавіцкае, Брэсцкае, Гомельскае, Магілёўскае, Віцебскае, якія аб’ядноўваюць 368 станцый, 17 лакаматыўных дэпо, 12 вагонных дэпо, 20 дыстанцый пуці, 13 дыстанцый сігналізацыі і сувязі, 7 дыстанцый электразабеспячэння і інш. прадпрыемствы. Парк грузавых вагонаў налічвае каля 36 тыс. адзінак транспартных сродкаў, пасажырскі парк мае больш за 1 тыс. цягавых сродкаў (цеплавозы, электравозы, дызель-цягнікі, электрацягнікі і інш.).

З 1971 года працуе Музей гісторыі Беларускай чыгункі.

Беларуская чыгунка — член міжнароднай Арганізацыі супрацоўніцтва чыгунак і Міжнароднага саюза чыгунак.

Аддзяленні Беларускай чыгункі
-----------------------------

* Мінскае аддзяленне Беларускай чыгункі
* Баранавіцкае аддзяленне Беларускай чыгункі
* Брэсцкае аддзяленне Беларускай чыгункі
* Гомельскае аддзяленне Беларускай чыгункі
* Магілёўскае аддзяленне Беларускай чыгункі
* Віцебскае аддзяленне Беларускай чыгункі

Фармат пасажырскіх перавозак
----------------------------

* Міжнародныя лініі
* Камерцыйныя лініі
* Міжрэгіянальныя лініі
* Рэгіянальныя лініі
* Гарадскія лініі

Лакаматыўная гаспадарка
-----------------------

Лакаматыўныя і вагонныя дэпо БЧ
На чыгунцы 16 асноўных, 4 адваротных і 1 маторавагоннае дэпо.
Асноўныя лакаматыўныя дэпо:

* ЦЧ-1 Мінск
* ЦЧ-2 Маладэчна
* ЦЧ-3 Баранавічы
* ЦЧ-4 Лунінец
* ЦЧ-5 Ліда
* ЦЧ-6 Ваўкавыск
* ЦЧ-7 Брэст
* ЦЧ-8 Гомель
* ЦЧ-10 Жлобін
* ЦЧ-11 Калінкавічы
* ЦЧ-12 Магілёў
* ЦЧ-13 Асіповічы
* ЦЧ-14 Крычаў
* ЦЧ-15 Орша
* ЦЧ-16 Віцебск
* ЦЧ-17 Полацк

Маторавагоннае дэпо:

* ЦЧ-9 Мінск

Начальнікі Беларускай чыгункі
-----------------------------

* Уладзімірскі Павел Мікалаевіч (1936—1937)
* Панамароў Міхаіл Сямёнавіч (1937—1938)
* Някрасаў Пётр Міхайлавіч (1938—1940)
* Краснабаеў Ніл Іванавіч (1940—1942; 1943—1946)
* Камароў Дзмітрый Якаўлевіч (1946—1952)
* Мяркулаў Уладзімір Аляксеевіч (1952—1953)
* Кацяш Гаўрыіл Іванавіч (1953—1969)
* Юшкевіч Яўген Паўлавіч (1969—1981)
* Андрэеў Андрэй Рыгоравіч (1981—1990)
* Шкапіч Сцяпан Ільіч (1990—1993)
* Валадзько Яўген Іванавіч (1993—1998)
* Рахманько Віктар Рыгоравіч (1998—2002)
* Гапееў Васіль Іванавіч (2002—2004)
* Жарэла Уладзімір Ільіч (2004—2008)
* Сівак Анатоль Аляксандравіч (2009—2012)
* Марозаў Уладзімір Міхайлавіч (2012—ц.ч.)

Гл. таксама
-----------

* Беларуская чыгуначная грамада
* Музей Беларускай чыгункі
* Чыгуначная транспартная сістэма Мінска
* Спіс гарадоў Беларусі, праз якія не праходзіць чыгунка

Зноскі
------

1. ↑  Постановление Кабинета Министров Республики Беларусь от 27 ноября 1996 г. № 757 «О награждении Белорусской железной дороги Почетной грамотой Кабинета Министров Республики Беларусь» Архівавана 1 сакавіка 2012.  (руск.)
2. ↑  БЖД починила электронную систему продажи билетов (руск.). *Onliner.by* (12 сакавіка 2022). Праверана 13 сакавіка 2022.
3. ↑  Державне об'єднання "Білоруська залізниця" **(нявызн.)**(недаступная спасылка). Архівавана з першакрыніцы 14 красавіка 2023. Праверана 14 красавіка 2023.
4. ↑  МОРОЗОВ Володимир Михайлович **(нявызн.)**(недаступная спасылка). Архівавана з першакрыніцы 2 чэрвеня 2023. Праверана 11 ліпеня 2023.
5. ↑  НОВЫ ФАРМАТ ПАСАЖЫРСКІХ ПЕРАВОЗАК. Архівавана 17 сакавіка 2011.

Літаратура
----------

* Беларуская энцыклапедыя: У 18 т. Т. 2: Аршыца — Беларусцы / Рэдкал.: Г. П. Пашкоў і інш. — Мн.: БелЭн. 1996. — 480 с.: іл. ISBN 985-11-0061-7 (т. 2), ISBN 985-11-0035-8
* История Белорусской железной дороги из XIX века в век XXI. / В. В. Яновская и др. — Минск: «Мастацкая літаратура», 2012. — 955с. ISBN 978-985-02-1375-4.
* Железная дорога Беларуси: История и современность. В. Г. Рахманько, А. В. Бессольнов, В. А. Шоба и др. Под общей редакцией В. Г. Рахманько. — Мн.: ОДО «Триолета», 2001. — 488 с. ISBN 985-6533-02-3.
* Железнодорожная магистраль Белоруссии. 100 лет./Д. Б. Лосев, А. В. Кость и др. — Минск: «Беларусь», 1971. — 206с.

Спасылкі
--------

* Афіцыяльная старонка Архівавана 7 чэрвеня 2013.
* Вершы пра беларускую чыгунку Архівавана 28 красавіка 2011.

| ⛭Чыгуначны транспарт у Еўропе |
| --- |
| Дзяржавы-члены ААН | 
* Аўстрыя
* Азербайджан
* Албанія
* Андора
* Арменія
* Беларусь
* Бельгія
* Балгарыя
* Боснія і Герцагавіна
* Вялікабрытанія (англ.)
* Венгрыя (англ.)
* Германія (англ.)
* Грэцыя
* Грузія
* Данія (англ.)
* Ірландыя
* Іспанія (англ.)
* Ісландыя
* Італія (англ.)
* Казахстан
* Рэспубліка Кіпр
* Латвія
* Літва
* Ліхтэнштэйн
* Люксембург
* Паўночная Македонія (англ.)
* Мальта (англ.)
* Малдова
* Манака
* Нідэрланды
* Нарвегія
* Польшча
* Партугалія
* Расія
* Румынія
* Сан-Марына (англ.)
* Сербія
* Славакія
* Славенія (англ.)
* Турцыя
* Украіна
* Фінляндыя
* Францыя
* Харватыя
* Чарнагорыя
* Чэхія
* Швейцарыя (англ.)
* Швецыя
* Эстонія

 |
| Іншыя тэрыторыі | 
* Абхазія · Азорскія астравы
* Акратылі і Джэкерыя
* Аландскія астравы
* Ватыкан
* Гернсі (англ.)
* Гібралтар (англ.)
* Джэрсі (англ.)
* Косава (англ.)
* Мадэйра
* Востраў Мэн
* Нагорна-Карабахская Рэспубліка
* Прыднястроўская Малдаўская Рэспубліка · Шпіцберген
* Турэцкая рэспубліка Паўночнага Кіпра (англ.)
* Фарэрскія астравы (англ.)
* Паўднёвая Асеція
* Ян Маен

 |

|  |  |
| --- | --- |
| ⚙️   У сацыяльных сетках | VK · Facebook · Telegram · Twitter |
| Фота, відэа і аўдыё | TikTok |
| Слоўнікі і энцыклапедыі | OpenSanctions |